
Gyergyóremete-i Nagyrét láp botanikai felmérése, renaturalizációs terve és tanösvény javaslata

 A Gyergyói medence megfelelő környezeti tényezőkkel rendelkezik ahhoz, hogy a térségben eutróf tőzeglápok kialakulhassanak, melyek számos ritka, jégkorszaki reliktum fajnak adnak élőhelyet. Sajnos a térség és Románia egykoron legnagyobb tőzeglápja, a Gyergyóremetei Nagyrét láp az elmúlt évtizedek antropogén behatásai miatt nagy mértékben leromlott.
 A kutatás célja elsősorban a lápban történt változások felmérése korábbi, itt végzett kutatások alapján, a degradáció mértékének meghatározása, a terület megértése és rehabilitációja. A település Általános Rendezési Stratégiájában (P.U.G.) meghatározott természetvédelmi területen adott útvonalakat bejárva az összes lágyszárú és fásszárú növényfajt rögzítettük, melyekből később minőségi analíziseket végeztünk. A renaturalizációs javaslat megfogalmazásához az Európai tájegyezményt és a Románia-i, természetvédelemre vonatkozó fejlesztési stratégiákat vizsgáltuk. A botanikai kutatás eredményei alapul szolgáltak a rehabilitációs terv elkészítéséhez, a tájépítészeti javaslatok megfogalmazásához és az interaktív tanösvény tervezéséhez.
 Összegezve az eredményt, bár a korábbi felmérések adatai szerint az elmúlt évtizedekben a terület számos változáson ment keresztül és számos faj eltűnt még mindig találtunk ritka és védett fajokat. A javasolt beavatkozások hozzájárulhatnak, hogy a láp, mint környezeti érték, bekerüljön a köztudatba és létrejöhessen becsatolása a község és a medence turisztikai értékrendszerébe.



